Mashaba met regstappe gedreig oor sy opmerking | Netwerk24
Mashaba met regstappe gedreig oor sy opmerking
Deur Canny Maphanga, News24 23 Januarie 2019 19:39
Herman Mashaba, burgemeester van Johannesburg, het tien dae om ’n opmerking oor Geoff Makhubo, ’n ANC-raadslid, terug te trek.
“Ek het ’n brief van die prokureurs van raadslid Geoff Makhubo, die ANC se streeksvoorsitter, ontvang wat aan my tien dae gee om in die openbaar my opmerking terug te trek en om verskoning te vra oor die beweerde korrupte verhouding tussen Regiments, ’n maatskappy in die middel van die staatskaping, en raadslid Makhubo,” sê Mashaba in ’n verklaring.
Herman Mashaba Foto: Gallo Images
Volgens Mashaba wil Makhubo siviele regstappe neem waarin hy skadevergoeding van R5 miljoen soek indien nie aan sy versoek voldoen word nie.
Dit volg nadat Mashaba op 6 Desember 2018 getwiet het dat Makhubo R30 miljoen ontvang het om die verhouding tussen die Regiments-fondsbestuurders en die Johannesburg-metro winsgewend te hou. Hy het ook in die twiet daarna verwys dat Parks Tau nie hiervan bewus is nie.
Hierdie sentimente is gedeel nadat amaBhungane verslag gedoen het oor nuwe bewyse oor die voorsitter van die ANC se kragtige Johannesburg-streek en die voornemende burgemeesterskandidaat wat bykans R30 miljoen van die Johannesburg-metro ontvang het.
In reaksie hierop het Mashaba aanklagte van korrupsie, geldwassery en afpersing teen Makhubo en die voormalige burgemeester Parks Tau by die Johannesburgse Sentraal-polisiekantoor ingedien.
Ongeag regstappe wat oor sy kop hang, is Mashaba nie van plan om sommer bes te gee nie.
“Makhubo sal geen terugtrekking of apologie van my ontvang nie,” sê Mashaba.
“Ek sien uit daarna om hierdie aangeleentheid in ’n openbare hof te betwis waar al die getuienis teen Makhubo en Regiments oopgevlek sal word – dit is die enigste hof waar die skandalige leier van die ANC in Johannesburg hoort,” sê Mashaba.
Die Johannesburg-metro is nou in ’n gevorderde stadium in sy ondersoek na dié saak.
Meer oor: Johannesburg-Metro | Herman Mashaba | Geoff Makhubo | Skadevergoeding | Regstappe
Mashaba wil onwettige ontwikkelinge vasvat